'n Verhouding, liefde, 'n beminde in jou lewe, is een van die kragtigste en waardevolste aansporingsmiddele wat daar is om die beste uit jouself te haal, om jou volle potensiaal as mens, man, vrou, ouer of geliefde te bereik, al dan nie ter wille van jouself nie, dan ter wille van die wat jy liefhet. Trouens, selfs met net God in jou lewe behoort 'n mens al klaar na jou volle potensiaal te strewe want staan daar nie geskrewe mens mag nie jou talente onder 'n maatemmer wegsteek nie?
So byvoorbeeld is mans oor die algemeen siende blind vir vrouens se seksuele behoeftes, vir hulle emosionele behoeftes, vertroeteling, aandag, begrip, dinge wat vir 'n vrou belangrik is. Hulle fokus op hulself en in plaas van die volle potensiaal van die begrip vir en bevrediging van mekaar se behoeftes na te streef, "aanvaar" vrouens dit net so en word sodanige potensiaal van 'n veel, veel gelukkiger en bevredigender verhouding weggegooi en onder 'n maatemmer begrawe.